Broj: 711-I-1962-P-166/21-07-8

Zagreb, 4. listopada 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja te podnesene neanonimne prijave o mogućem sukobu interesa dužnosnice Jasminke Kokot Bambić, zamjenice gradonačelnika Grada Dugog Sela,** na 144. sjednici, održanoj 4. listopada 2021.g., donosi sljedeću:

**ODLUKU**

 **Postupak za odlučivanje o sukobu interesa protiv dužnosnice Jasminke Kokot Bambić, zamjenice gradonačelnika Grada Dugog Sela, povodom zapošljavanja kćeri dužnosnice u Dječjem vrtiću Dugo Selo na radnom mjestu voditeljice sportskih aktivnosti, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a.**

**Obrazloženje**

Protiv dužnosnice Jasminke Kokot Bambić, zamjenice gradonačelnika Grada Dugog Sela, podnesena je dana 15. srpnja 2021.g. anonimna prijava, koja je u Povjerenstvu zaprimljena pod brojem: 711-U-3767-P-166/21-01-1 te je povodom iste otvoren predmet broj: P-166/21.

U prijavi se u bitnome navodi da je nedavno u Dječjem vrtiću Dugo Selo zaposlena kćer zamjenice gradonačelnika Grada Dugog Sela, na neodređeno vrijeme. S obzirom da na internetskoj stranici vrtića nije vidljiva odluka o odabiru niti poziv kandidatima na intervju, navedeno budi sumnju u način izbora i donošenje odluke te moguću utjecaj dužnosnice na postupak zapošljavanja.

Povjerenstvo je nadalje dana 19. srpnja 2021. g. pod brojem: 711-I-3858-P-166/21-02-1 zaprimilo zahtjev za davanjem očitovanja podnesen od strane Draženke Sesan, ravnateljice Dječjeg vrtića Dugo Selo.

U zahtjevu se traži očitovanje Povjerenstva vezano za zapošljavanje ……. ………, kćeri dužnosnice Jasminke Kokot Bambić, u Dječjem vrtiću Dugo Selo. Izabrana kandidatkinja uredno je podnijela prijavu na javno objavljeni natječaj za zapošljavanje na radno mjesto voditeljice sportskih aktivnosti koji je objavljen 9. lipnja 2021.g. Navedeno radno mjesto sistematizirano je Pravilnikom o unutarnjem ustrojstvu i načinu rada Dječjeg vrića Dugo Selo. Izabrana kandidatkinja u cijelosti ispunjava uvjete propisane Zakonom i natječajem. Odluku o izboru donijelo je Upravno vijeće navedene predškolske ustanove sukladno članku 26. Zakona o predškolskom odgoju i obrazovanju („Narodne novine“ broj 10/97., 107/07., 94/13. i 98/19.) čiji dužnosnica nije član.

S obzirom da se zaprimljeni zahtjev za davanjem očitovanja ne odnosi na buduću situaciju, već na situaciju koja je već realizirana, navedeni zahtjev sadržajno predstavlja prijavu podnesenu protiv dužnosnice Jasminke Kokot Bambić.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da se općinski načelnici i njihovi zamjenici smatraju dužnosnicima u smislu navedenog Zakona. Uvidom u Registar dužnosnika utvrđeno je da Jasminka Kokot Bambić obnaša dužnost zamjenice gradonačelnika Grada Dugog Sela, počevši od 4. lipnja 2021.g., a istu dužnost obnašala je i u proteklom mandatu te je stoga, povodom obnašanja navedene dužnosti, obvezna postupati sukladno odredbama ZSSI-a.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080218894 upisana ustanova Dječji vrtić Dugo Selo, OIB: 30011915650. Kao jedini osnivač navedene ustanove upisan je Grad Dugo Selo. Ravnateljica Draženka Sesan upisana je kao osoba ovlaštena za zastupanje navedene ustanove.

Na zahtjev Povjerenstva, Dječji vrtić Dugo Selo dostavio je očitovanje KLASA: 601-02/21-01/54, URBROJ: 238/07-68-01-21/2 od 30. kolovoza 2021.g. uz koje je dostavljen: tekst raspisanog natječaa koji je objavljen na mrežnoj stranici i oglasnoj ploči Vrtića te na mrežnoj stranici i oglasnoj ploči Hrvatskog zavoda za zapošljavanje dana 9. lipnja 2021.g., presliku zaprimljene prijave ……. …….., zapisnik Povjerenstva koje je provelo natječajni postupak, Zapisnik Upravnog vijeća Dječjeg vrtića Dugo Selo od 9. srpnja 2021.g., Pravilnik o unutarnjem ustrojstvu i načinu rada Dječjeg vrtića Dugo Selo, odluka o imenovanju članova Upravnog vijeća Dječjeg vrtića Dugo Selo, zapisnici o izboru članova Upravnog vijeća Dječjeg vrtića Dugo Selo – predstavnika roditelja i zaposlenika.

Uvidom u dostavljenu dokumentaciju utvrđeno je da je Upravno vijeće Dječjeg vrtića Dugo Selo dana 12. siječnja 2021.g. donijelo Pravilnik o unutrnjem ustrojstvu i načinu rada navedene ustanove kojim je sistematizirano radno mjesto voditelj sportskih aktivnosti. Navedeni Pravilnik objavljen je na oglasnoj ploči Dječjeg vrtića Dugo Selo dana 14. siječnja 2021.g. te je stupio na snagu 22. siječnja 2021.g. Prethodnu suglasnost na prijedlog navedenog Pravilnika dalo je Gradsko vijeće Grada Dugog Sela na 31. sjednici, održanoj 15. prosinca 2020.g.

Nadalje, nad navedenim općim aktom je Zagrebačka županija, Upravni odjel za odgoj i obrazovanje proveo nadzor u kojem nisu utvrđene nepravilnosti koje bi upućivale na primjenu članka 65. Zakona o ustanovama („Narodne novine“ broj 76/93., 29/97., 47/99., 35/08. i 127/19.).

Nadalje je utvrđeno da je Upravno vijeće Dječjeg vrtića Dugo Selo dana 4. lipnja 2021.g. raspisalo Natječaj za radno mjesto voditelj/ica sportskih aktivnosti na neodređeno puno radno vrijeme uz probni rad od 6 mjeseci te je isti dana 9. lipnja 2021.g.objavljen na mrežnoj stranici i oglasnoj ploči Zavoda za zapošljavanje te mrežnoj stranici i oglasnoj ploči Vrtića.

Ravnateljica Dječjeg vrtića Dugo Selo je potom 19. lipnja 2021.g. donijela Odluku o imenovanju Povjerenstva za provođenje kandidacijsko-selekcijskog postupka za izbor kandidata za radno mjesto voditelja/ica sportskih aktivnosti u sastavu: …..…. ……….., ……… …………. I ………. …………

Uvidom u Zapisnik Povjerenstva za provedbu javnog natječaja za voditelja sportskih aktivnosti KLASA: 112-01/21-01/8, URBROJ: 238/07-68-01-21/2-2 od 5. srpnja 2021.g. utvrđeno je da je Povjerenstvo za provedbu javnog natječaja nakon nakon pregleda pristiglih prijava razmotrilo i jednoglasno predložilo ravnateljici Dječjeg vrtića Dugo Selo ……. ………., kandidata s najboljim referencama, vodeći se stručnim kriterijima traženog radnog mjesta i radnim iskustvom s djecom rane i predškolske dobi u različitim segmentima sportskih aktivnosti.

Uvidom u Zapisnik sa 56. sjednice Upravnog vijeća Dječjeg vrtića Dugo Selo, održane 9. srpnja 2021.g. utvrđeno je da su na istoj prisustvovali Krešimir Cvijanović, predsjednik Upravnog vijeća, članovi Upravnog vijeća: Boris Savić, Tomica Melić i Romana Pejčić, zamjenica gradonačelnika Grada Dugog Sela Jasminka Kokot Bambić, ravnateljica Dječjeg vrtića Dugo Selo Draženka Sesan, te druge osobe. Pod točkom 4. Dnevnog reda bilo je predviđeno razmatranje prijava i odabir kandidata za radno mjesto voditelja/ice sportskih aktivnosti na neodređeno puno radno vrijeme, uz probni rok od šest mjeseci – 1 izvršitelj/ica. Zapisnikom je nadalje konstatirano da je dužnosnica Jasminka Kokot Bambić nakon zaključene 1. točke Dnevnog reda napustila sjednicu.

U odnosu na 4. točku Dnevnog reda, u Zapisniku se navodi da je ravnateljca Dječjeg vrtića Dugo Selo obavijestila članove Upravnog vijeća da je na natječaj za radno mjesto voditelja/ice sportskih aktivnosti na neodređeno puno radno vrijeme pristiglo ukupno 6 prijava te je uvidom u dokumentaciju prijavljenih kandidata utvrđeno da uvjete ispunjavaju 2 prijave. Na temelju uvida u prijave kandidatkinja te na temelju pokazatelja dosadašnjeg rada u lokalnoj zajednici na području sporta i rada s mladima, ravnateljica je za navedeno radno mjesto predložila …….. ………... Upravno vijeće je jednoglasnom odlukom izabralo predloženu kandidatkinju.

Povjerenstvo je nadalje izvršilo uvid u Odluku o imenovanju članova Upravnog vijeća Dječjeg vrtića Dugo Selo KLASA: 601-01/21-01/08, URBROJ: 238/07-01-04/01-21-1 od 6. srpnja 2021.g. te je utvrđeno da je navedenu Odluku donio dužnosnik Nenad Panian, gradonačelnik Grada Dugog Selo.

Povjerenstvo je također uvidom u OIB dužnosničine kćeri naveden u izvješću o imovinskom stanju dužnosnice te uvidom u OIB izabrane kandidatkinje za radno mjesto voditelj/ica sportskih aktivnosti, naveden u dokumentaciji koju je dostavio Dječi vrtić Dugo Selo, utvrdilo da je riječ o istoj osobi

Na dodatni upit Povjerenstva, Dječji vrtić Dugo Selo dostavio je očitovanje KASA: 601-02/21-01/54, URBROJ: 238/07-68-01-21/3 od 20. rujna 2021.g. u kojem se pojašnjava da je dužnosnica Jasminka Kokot Bambić, zamjenica gradonačelnika Grada Dugog Sela, sudjelovala na 56. sjednici Upravnog vijeća navedene preškolske ustanove kao predstavnica osnivača vezano za 1. točku Dnevnog reda, nakon čega je napustila sjednicu. Sudjelovanje predstavnika osnivača (gradonačelnik, zamjenica gradonačelnika, pročelnica upravnog odjela za društvene djelatnosti) zatraženo je stupanjem na dužnost gradonačelnika u prethodnom mandatu, odnosno od 2017.g. pa nadalje. Poziv i materijali za sjednicu se upućuju osnivaču koji odlučuje tko će od predstavnika osnivača nazočiti sjednici u svojstvu gosta, bez prava odlučivanja.

Dječji vrtić Dugo Selo nadalje navodi da dužnosnica Jasminka Kokot Bambić nije sudjelovala na sjednici Upravnog vijeća održanoj 2. siječnja 2021.g. na kojoj je donesen sada važeći Pravilnik o unutarnjem ustrojstvu i načinu rada, već je na toj sjednici kao predstavnik osnivača sudjelovao pročelnik upravnog odjela za društvene djelatnosti.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 7. stavkom 1. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 26. stavcima 1. i 2. Zakona o predškolskom odgoju i obrazovanju propisano je da se radni odnos u dječjem vrtiću zasniva ugovorom o radu na temelju natječaja. Odluku o objavi natječaja donosi upravno vijeće. Stavkom 7. istog članka propisano je da odluku o zasnivanju i prestanku radnog odnosa donosi upravno vijeće na prijedlog ravnatelja.

Člankom 34. istog Zakona propisano je da dječjim vrtićem upravlja upravno vijeće koje ima od 5 do 7 članova. Najmanje polovicu članova upravnog vijeća imenuje osnivač iz reda javnih radnika, jednog člana biraju roditelji djece korisnika usluga, a ostali članovi upravnog vijeća biraju se tajnim glasovanjem iz reda odgojitelja i stručnih suradnika dječjeg vrtića. Mandat članova upravnog vijeća traje četiri godine.

 Povjerenstvo obrazlaže da je iz prikupljenih podataka i dokumentacije utvrđeno da je Dječji vrtić Dugo Selo raspisao i proveo natječaj za zapošljavanje na neodređeno vrijeme za radno mjesto voditelj/ica sportskih aktivnosti koje je prethodno sistematizirano Pravilnikom o unutarnjem ustrojstvu i načinu rada Dječjeg vrtića Dugo Selo. Navedeni Pravilnik donijelo Upravno vijeće navedene ustanove, a prethodnu suglasnost na isti dalo je Gradsko vijeće Grada Dugog Sela.

Nadalje je utvrđeno da je natječaj, sukladno odredbama Zakona o predškolskom odgoju i obrazovanju, raspisalo Upravno vijeće Dječjeg vrtića Dugo Selo, koje je ujedno, na prijedlog ravnateljice, donijelo i odluku o odabiru kandidata za navedeno radno mjesto. Pregled i ocjenu ispunavaju li zaprimljene prijave uvjete iz natječaja izvršilo je Povjerenstvo za provođenje kandidacijsko-selekcijskog postupka za izbor kandidata za radno mjesto voditelj/ica sportskih aktivnosti koje je imenovala ravnateljica navedene predškolske ustanove. Na sjednici Upravnog vijeća Dječjeg vrtića Dugo Selo na kojoj je donesena odluka o odabiru kandidatkinje …… ……….. za radno mjesto voditeljice sportskih aktivnosti sudjelovala je dužnosnica Jasminka Kokot Bambić kao predstavnica osnivača, ali samo na prvoj točki, nakon koje je napustila sjednicu te nije sudjelovala na točki dnevnog reda na kojoj se odlučivalo o zapošljavanju njene kćeri.

Povjerenstvo je u postupku također utvrdilo da je Odluku o imenovanju članova Upravnog vijeća Dječjeg vrtića Dugo Selo koje imenuje osnivač, odnosno Grad Dugo Selo, donio gradonačelnik Grada Dugog Sela Nenad Panian te stoga nije utvrđeno postojanje okolnosti koje bi mogle ukazivati na odnos zavisnosti članova Upravnog vijeća prema dužnosnici Jasminki Kokot Bambić.

Slijedom svega navedenog, u provedenom postupku utvrđeno je da dužnosnica Jasminka Kokot Bambić ni na koji način nije sudjelovala u postupku provedbe natječaja za zapošljavanje na radnom mjestu vodielja/ice sportskih aktivnosti u Dječjem vrtiću Dugo Selo na kojem je zaposlena dužnosničina kćer. Dužnosnica također nije imenovala članove Upravnog vijeća Dječjeg vrtića Dugo Selo koji su donijeli odluku o odabiru najboljeg kandidata.

S obzirom na navedeno, iz prikupljenih podataka i dokumentacije nisu utvrđene okolnosti iz kojih bi proizlazilo da je postupanjem dužnosnice Jasminke Kokot Bambić došlo do moguće povrede odredbi ZSSI-a.

 Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Jasminka Kokot Bambić, elektroničkom dostavom
2. Dječji vrtić Dugo Selo, n/r ravnateljici
3. Objava na internetskoj stranici Povjerenstva
4. Pismohrana